IZVJEŠĆE KOMISIJE

o napretku u pripremi za pojačanu ulogu Agencije Europske unije za željeznice u skladu s Direktivom (EU) 2016/797 o interoperabilnosti željezničkog sustava u Europskoj uniji

1.Uvod

Tehnički stup četvrtog željezničkog paketa, koji su Europski parlament i Vijeće donijeli u svibnju 2016., obuhvaća:

-Direktivu (EU) 2016/798 Europskog parlamenta i Vijeća od 11. svibnja 2016. o sigurnosti željeznica („Direktiva o sigurnosti”).

Kada je na snagu stupio tehnički stup četvrtog željezničkog paketa, uloga Agencije Europske unije za željeznice („Agencija”) znatno se povećala. Agencija će 16. lipnja 2019. postati tijelo EU-a odgovorno za izdavanje odobrenjâ za stavljanje željezničkih vozila na tržište i izdavanje jedinstvenih potvrda o sigurnosti za željezničke prijevoznike. Agencija će postati i tijelo nadležno za Europski sustav za upravljanje željezničkim prometom (ERTMS), uključujući za izdavanje dozvola za pružne projekte u okviru ERTMS-a.

Za djelotvornu provedbu tehničkog stupa četvrtog željezničkog paketa nužno je, s jedne strane, da se zakonodavni okvir dovrši tako da države članice prenesu paket u nacionalno pravo, a Komisija donese potrebne delegirane i provedbene akte te, s druge strane, da Agencija ima potrebne ljudske resurse i uspostavi interne postupke i aranžmane sa svih 26 nacionalnih tijela nadležnih za sigurnost.

Sve koristi četvrtog željezničkog paketa mogu se ostvariti samo ako se paket provede u potpunosti u cijelom EU-u. Ključno je da sve uključene strane u željezničkom sektoru predano surađuju kako bi uklonile preostale administrativne i tehničke prepreke. Posebno bi se trebalo usmjeriti na uspostavu zajedničkog pristupa pravilima o sigurnosti i interoperabilnosti.

U izvješću se opisuje napredak priprema za pojačanu ulogu Agencije kako se zahtijeva člankom 53. stavkom 1. Direktive o interoperabilnosti.

2.Napredak u pripremi za pojačanu ulogu Agencije Europske unije za željeznice

2.1.Prenošenje u državama članicama EU-a

U skladu s člankom 33. Direktive o sigurnosti i člankom 57. Direktive o interoperabilnosti sve države članice moraju do 16. lipnja 2019. provesti zakone, propise i administrativne odredbe nužne za usklađivanje s odredbama tehničkog stupa četvrtog željezničkog paketa. U skladu s četvrtim željezničkim paketom države članice mogu u opravdanim slučajevima produžiti rok za prenošenje za najviše jednu godinu, odnosno do 16. lipnja 2020. Države članice koje zatraže produženje roka moraju o tome do 16. prosinca 2018. obavijestiti Agenciju i Komisiju te navesti razloge za takvo produženje.

Komisija pomno prati napredak država članica u izradi i donošenju nacionalnog zakonodavstva te s njima održava redovita savjetovanja. Konkretno, Komisija državama članicama pruža smjernice o organizaciji prijelaznog razdoblja između starog i novog sustava. Naznake su pozitivne, međutim prerano je za potvrdu da će velik broj država članica tehnički stup četvrtog željezničkog paketa prenijeti do 16. lipnja 2019.

2.2.Razvoj delegiranih i provedbenih akata

U skladu s tehničkim stupom četvrtog željezničkog paketa od Komisije se zahtijeva da donese znatan broj delegiranih i provedbenih akata kako bi dovršila zakonodavni okvir tehničkog stupa.

Nadalje, očekuje se da će do siječnja 2019. Odbor za interoperabilnost i sigurnost željeznica glasovati o revizijama tehničkih specifikacija za interoperabilnost (TSI-jeva) s obzirom na neophodne nove zahtjeve utvrđene četvrtim željezničkim paketom te Provedbenu odluku Komisije o europskom registru odobrenih tipova vozila. Provedbene odluke Komisije u kojima se utvrđuju specifikacije za europski registar vozila i registar infrastrukture donijet će se tijekom 2018. i 2019.

Popis akata koji su doneseni/koji će se donijeti nalazi se u Prilogu ovom izvješću.